
**КРАТКА ИСТОРИЈА БУКВАРА**


**Буквар** је прва школска књига. Из буквара, зна се, ђаци прваци уче слова, уче читати и писати. Касније, у школи и у току целог живота, читањем стичемо много лепих и корисних сазнања. Али једно ипак мало ко сазна: како је настала сама реч буквар и шта она, заправо, значи.

Реч буквар настала је давно, пре петсто, па чак и више стотина година. Тада, у језику наших предака, реч буква није значила само врсту дрвета него и оно што ми данас подразумевамо кад кажемо слово: писани знак за глас. По томе је и књига из које се уче слова, илибукве, добила назив – буквар.

Поред речи буквар, настале одбуква, постоји у нашем језику и новија реч – словарица. Али словарица није књига, него, најчешће, сталак или кутија за слагање слова. Зато буквар и није могао бити замењен речју словарица. У буквалном преводу на данашњи језик, буквар би биословар, али га тако нико не назива, јер је већ раније словар значио: речник (према старој словенској речи слово – реч).

Уместо буквар говори се у нас још и почетница, зато што је то прва, почетна књига у основној школи. Некада се буквар називао азбуквар и бекавица, јер се из њега учила азбука и срицала се,бекала слова. Осим буквара, од старе речи буква (која, као и буквар, још живи у руском језику) настале се и наше речи буквалан (дослован, сасвим тачан, од букве до букве, тј. од слова до слова), затимбуквално (дословно) и још неке речи, толико застареле да их не вреди ни спомињати.


Милан Шипка, Приче о речима

******ПРВИ СРПСКИ БУКВАР** – начинио га је Инок Сава Дечански, а штампан је код млетачког штампара Ђ. А. Рампацета у Венецији **1597.** године. На првој страни је штампана азбука, слиједе самогласници, потом слогови, имена свих слова (аз, буке, веде…). Буквар Инока Саве настао је у доба када је мало која европска земља и култура располагала сопственим училима, писменима, абецедарима, азбучницима. Први пут у Европи примјењен је фонетски принцип читања. „Први српски буквар“, остао је потпуно непознат све до 1893.



**ВУК СТЕФАНОВИЋ КАРАЏИЋ** није знао за буквар Инока Саве иако је скоро 200 година прошло од његове штампе. Борећи се за реформу језика и признавање народног језика као књижевног, Вук је у Бечу **1827.** године издао буквар који је назвао „Први српски буквар“.

**РАТНИ БУКВАР**

Иако је Први светски рат увелико био у току у скоро целој Европи, а само Министарство у избеглиштву на Крфу, један од главних задатака био је да се окупе избегли ђаци и да им се омогући наставак школовања у савезничким земљама, као и да се води рачуна о просветним радницима у земљи и иностранству. **На Крфу је током Првог светског рата формирана српска основна школа са 290 ученика и нижа гимназија са 120 ђака.** Излазиле су и *Српске новине,* штампане су многе књиге као и уџбеници за децу.Буквар за основне школе у Краљевини Србији штампало је Министарство просвете и црквених послова, 1916. године на Крфу.

Тај буквар послужио је и за описмењавање српских војника на Крфу. Већина њих није никада имала прилику да иде у школу, буквар им је помогао да науче прва слова док су као рањеници боравили на острву, а користили су га и у Школи за неписмене српске инвалиде, отвореној почетком јуна 1917. године у Бизерти.

Осим слова која су била илустрована, буквар садржи и краће поучне текстове адекватне узрасту првог и другог разреда основне школе, затим занимљивости као што су питалице или загонетке, али и мало дуже текстове који имају морални карактер.

Директор школе на Крфу, професор **Вељко Рамадановић**, урадио је на основу истог буквара и уџбеник „Моје прво радовање" – буквар за слепе, који се користио као основно средство за стицање писмености српских ратника који су изгубили вид. Сналажљиви професор Рамадановић је исекао буриће и од тог лима направио плоче за штампање на Брајевој азбуци.

Задаци:

1. Ко је и када саставио Први српски бувар?
2. По чему је карактеристичан први буквар?
3. Од које речи буквар води порекло?
4. Које године је и где Вук Караџић штампао буквар?
5. Шта је то „ратни буквар“?
6. Ко је био Вељко Рамадановић?

Наставник: Оливера Абадић